钦定古今图书集成/明伦汇编/家范典/第064卷 > 《哀慕歌》古逸诗
## 钦定古今图书集成/明伦汇编/家范典/第064卷 > 《哀慕歌》古逸诗

《古今乐录》曰：周泰伯者，太王之长子也。太王有子三人：泰伯、虞仲、季历。季历之子昌，即文王也。太王寝疾，欲传季历以及昌，于是泰伯与虞仲去，被发文身，托为王采药。后闻太王卒，还奔丧，哭于门，示逃遁之人不得入王庭。季历谓泰伯长子也，当立，垂涕而留之，终不肯止，遂委而去，适于吴。是后季历作《〈哀慕之歌〉章》曰：

先王既徂，长霣异都。哀丧腹心，未写中怀。追念伯仲，
我季如何？梧桐萋萋，生于道周。宫馆徘徊，台阁既除。
何为远去，使此空虚。支骨离别，垂思南隅。瞻望荆越，
涕泪交流。伯兮仲兮，逝肯来游。自非二人，谁诉此忧。